《行兴国宫前市中》
宋代·董嗣杲

聚落风物古，环住神仙麓。
鱼盐无多腥，蔬茹有馀馥。
彼此通有无，朝昏事樵牧。
罢市不待晚，饱听溪声熟。
扶携醉山醪，醉去观飞瀑。
斯人甘悠悠，其识不碌碌。
生来分已定，痛抚时光速。
容我寻梯媒，横溪结吟屋。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。